[{"text_idx": "#000000", "text": "Ne tro abundas en la Esperanta libra merkato libroj, kiuj serioze kaj profunde okupig\u0302as pri la terminologiaj agadoj en Esperanto. Tial mi tenas kun nekas\u0302ata g\u0302uo la libron de Wera Blanke, kiu estas konata laborantino sur c\u0302i tiu kampo. Temas pri la ric\u0302a kolekto de s\u0302iaj verkoj pri c\u0302i tiu sfero ellaboritaj dum la jaroj, el kiu lerta redaktado faris interesan monografion."}, {"text_idx": "#000001", "text": "La libro enhavas, krom la enkonduka c\u0302apitro de la redaktinto, Detlev Blanke, sume ok c\u0302apitrojn (partojn):"}, {"text_idx": "#000002", "text": "En la c\u0302apitro I, \"Faka apliko kaj terminologio\", la au\u0306torino prezentas argumentojn pri la neceso de faklingvo g\u0302enerale kaj en la planlingvo speciale, kritikeme taksante la rolon de la g\u0302isnunaj lingvaj institucioj en Esperanto. La ceteraj subc\u0302apitroj rigardas al la evoluo de la faka lingvo en Esperanto, la plej gravaj fakaj Esperantaj revuoj kaj organizaj\u0302oj, pioniroj de la faka lingvo, aplikado en Interreto. Tre interesaj partoj estas, kie estas analizata la problemo, kiomgrade oni rigore normigu la faklingvon kaj c\u0302u oni pli preferu prilaboradon de faktekstoj au\u0306 de fakvortaroj."}, {"text_idx": "#000003", "text": "\"La terminologio-scienco kaj lingvonormigo: signifo kaj planlingvaj radikoj\" estas la c\u0302apitro II. Tie estas pruvita neceso de normigado ankau\u0306 en la faka lingvo, la leganto povas ankau\u0306 retrorigardi en la historion, vidi la plej gravajn pionirojn c\u0302i-kampe (E. Wu\u0308ster, E. Drezen k. a.), provoj starigi Esperantajn terminologiajn organizaj\u0302ojn. Videblas ankau\u0306, ke la Esperanta terminologia agado ne estas plene izolita disde similaj agadoj en etnaj lingvoj."}, {"text_idx": "#000004", "text": "En la c\u0302apitro III, \"Principoj de termino-kreado\", kiel la titolo sufloras, estas studata procedo de la estigo de terminoj. Ne estas prezentata nur teorio, sed ankau\u0306 praktikaj pas\u0302oj de la terminologia laboro: (1) limigo de la fako, (2) kolektado kaj analizo de fontmaterialoj, (3) sistemigo, klasifikado, (4) difinado kaj (5) nomado. Ankau\u0306 ceteraj subc\u0302apitroj prezentas interesan studmaterialon, kiun kompletigas studaj\u0302oj pri la termino-kreado, tre interesa kaj grava estas la lasta, konciza, kvazau\u0306resuma subc\u0302apitro \"Principoj de terminologia laboro en Esperanto\"."}, {"text_idx": "#000005", "text": "La IVa c\u0302apitro, \"Survoje al Terminologia Esperanto-Centro\", same kiel la Va, \"Provizora bilanco de TEC kaj iom da perspektivo\", sufic\u0302e vaste priskribas motivojn por la fondo de TEC kaj ties ne c\u0302iam seng\u0302enan evoluon kaj laboron."}, {"text_idx": "#000006", "text": "\"Praktikaj provoj\" estas nomo de la VIa c\u0302apitro. En g\u0302i estas prezentitaj interesaj diskutoj pri kelkaj konkretaj terminoj. En la c\u0302apitro VII, \"Publike paroli\", estas utilaj konsiloj por prelegantoj."}, {"text_idx": "#000007", "text": "Fine, en la c\u0302apitro VIII, \"Recenzoj\", trovig\u0302as sep recenzoj, kiujn Wera Blanke verkis dum la jaroj 1984\u20131998 pri diversaj Esperantaj fakaj publikaj\u0302oj."}, {"text_idx": "#000008", "text": "La libro estas kompletigita je la listo de utilaj mallongigoj kaj abundaj referencoj."}, {"text_idx": "#000009", "text": "Resume: rekomendinda libro por c\u0302iu, kiu laboras en la sfero de terminologio kaj nomenklaturo. Interesajn tekstojn trovos en g\u0302i ankau\u0306 tiu, kiu iom serioze interesig\u0302as pri la lingvo Esperanto. La libro certe ne indas esti sur la plej malantau\u0306a breto de libraro."}]